CELEX: 32017R0358
Language: sl
Date: 2017-02-28 00:00:00
Title: Izvedbena uredba Komisije (EU) 2017/358 z dne 28. februarja 2017 o potrditvi izpolnjevanja pogojev za registracijo aktivne snovi akrinatrin, kot so določeni v Izvedbeni uredbi (EU) št. 540/2011 (Besedilo velja za EGP. )

1.3.2017   
            
            
               SL
            
            
               Uradni list Evropske unije
            
            
               L 54/6
            
         IZVEDBENA UREDBA KOMISIJE (EU) 2017/358
   z dne 28. februarja 2017
   o potrditvi izpolnjevanja pogojev za registracijo aktivne snovi akrinatrin, kot so določeni v Izvedbeni uredbi (EU) št. 540/2011
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2)(c) Uredbe,
   ob upoštevanju naslednjega:
   
               (1)
            
            
               Aktivna snov akrinatrin je bila v skladu z Uredbo (ES) št. 1107/2009 registrirana z Izvedbeno uredbo Komisije (EU) št. 974/2011 (2) in je na seznamu v delu B Priloge k Izvedbeni uredbi Komisije (EU) št. 540/2011 (3). V skladu z vrstico 19 dela B Priloge k Izvedbeni uredbi (EU) št. 540/2011 se lahko „registrira samo kot insekticid in akaricid v odmerkih, ki ne presegajo 22,5 g/ha ob posamičnem nanosu“.
            
         
               (2)
            
            
               Podjetje Cheminova A/S, na katerega zahtevo je bil akrinatrin registriran, je 8. maja 2012 vložilo zahtevek za spremembo pogojev za registracijo aktivne snovi akrinatrin, da bi se dovolila njena neomejena uporaba kot insekticid in akaricid. Temu zahtevku so bili priloženi podatki, ki se nanašajo na zahtevano razširitev uporab. Predložen je bil Franciji, ki je bila z Uredbo Komisije (ES) št. 1490/2002 (4) določena kot država članica poročevalka.
            
         
               (3)
            
            
               Francija je ocenila podatke, ki jih je predložil vlagatelj, in pripravila dodatek k osnutku poročila o oceni. Ta dodatek je 5. novembra 2012 predložila Komisiji, izvod pa tudi Evropski agenciji za varnost hrane (v nadaljnjem besedilu: Agencija).
            
         
               (4)
            
            
               Agencija je dodatek razposlala vlagatelju in državam članicam ter ga dala na voljo javnosti, s čimer je začel teči 60-dnevni rok za predložitev pisnih pripomb.
            
         
               (5)
            
            
               Agencija je 21. novembra 2013 ob upoštevanju dodatka k osnutku poročila o oceni sprejela sklep o akinatrinu (5) v zvezi z njegovo neomejeno uporabo kot insekticid in akaricid.
            
         
               (6)
            
            
               Agencija je posredovala svoj sklep vlagatelju, državam članicam in Komisiji ter ga objavila za javnost. Ob upoštevanju dodatka k osnutku poročila o oceni, ki ga je pripravila država članica poročevalka, in sklepa Agencije, je Komisija Stalnemu odboru za rastline, živali, hrano in krmo predložila poročilo o pregledu in osnutek uredbe.
            
         
               (7)
            
            
               Vlagatelju je bilo omogočeno, da na poročilo o pregledu za akrinatrin in tudi na dodatek predloži pripombe. Vlagatelj je predložil pripombe, ki so bile natančno pregledane. Kljub argumentom, ki jih je predložil vlagatelj, pomislekov iz uvodne izjave 8 ni bilo mogoče umakniti.
            
         
               (8)
            
            
               Na podlagi poročila o pregledu in drugih dejavnikov, povezanih z obravnavano zadevo, se šteje, da na podlagi dodatnih podatkov, ki jih je predložil vlagatelj, ni mogoče odpraviti specifičnih pomislekov, ki so bili razlog za omejitev uporabe akrinatrina v odmerkih, ki ne presegajo 22,5 g/ha na uporabo. Akrinatrin je zelo strupen zlasti za ribe in vodne nevretenčarje in za njegovo sprejemljivost na podlagi trenutno veljavnih dovoljenih odmerkov so že potrebni obsežni ukrepi za zmanjšanje tveganja. Z novimi podatki, ki jih je predložil vlagatelj, ni bilo mogoče dokazati, da bi bilo s predvidenim znatnim povečanjem odmerkov in posledične izpostavljenosti tveganje za zadevne vodne organizme še vedno sprejemljivo. Nazadnje, na podlagi potrditvenih podatkov, ki jih je predložil prijavitelj, EFSA ugotavlja, da bi večji odmerki povzročili veliko tveganje za neciljne členonožce, kar dodatno potrjuje, da teh odmerkov ni mogoče povečati.
            
         
               (9)
            
            
               Posledično ni bilo dokazano, da se lahko pričakuje, da fitofarmacevtska sredstva, ki vsebujejo akrinatrin, na splošno izpolnjujejo zahteve iz člena 4(3) Uredbe (ES) št. 1107/2009, kadar se uporabljajo kot insekticid ali akaricid brez omejitve odmerka.
            
         
               (10)
            
            
               Pogoje za registracijo aktivne snovi akrinatrin, kakor so določeni v vrstici 19 dela B Priloge k Izvedbeni uredbi (EU) št. 540/2011, bi bilo zato treba potrditi.
            
         
               (11)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Potrditev pogojev za registracijo
   Pogoji za registracijo aktivne snovi akrinatrin, kot so določeni v vrstici 19 dela B Priloge k Izvedbeni uredbi (EU) št. 540/2011, so potrjeni.
   Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. februarja 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 309, 24.11.2009, str. 1.
   
      (2)  Izvedbena uredba Komisije (EU) št. 974/2011 z dne 29. septembra 2011 o odobritvi aktivne snovi akrinatrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter spremembi Priloge k Izvedbeni uredbi Komisije (EU) št. 540/2011 in Priloge k Odločbi Komisije 2008/934/ES (UL L 255, 1.10.2011, str. 1).
   
      (3)  Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).
   
      (4)  Uredba Komisije (ES) št. 1490/2002 z dne 14. avgusta 2002 o nadaljnjih podrobnih pravilih za izvajanje tretje faze delovnega programa iz člena 8(2) Direktive Sveta 91/414/EGS in o spremembi Uredbe (ES) št. 451/2000 (UL L 224, 21.8.2002, str. 23).
   
      (5)  Sklep o strokovnem pregledu ocene tveganja pesticidov z aktivno snovjo akrinatrin. EFSA Journal 2013;11(12):3469. Na voljo na spletu: www.efsa.europa.eu/efsajournal.htm.